﻿ बाजार में सुस्ती, निफ्टी 10880 के करीब सपाट बंद
बाजार में सुस्ती, निफ्टी 10880 के करीब सपाट बंद
प्रकाशित Mon, 03, 2018 पर 15:52 | स्रोत : CNBC-Awaaz
बाजार में आज सुस्त कारोबार देखने को मिला। सेंसेक्स 50 अंकों की मामूली बढ़त लेकर बंद हुआ है। वहीं निफ्टी भी 10,880 के स्तर के करीब सपाट बंद हुआ। मिडकैप इंडेक्स में करीब 0.5 फीसदी की मजबूती आई है। बैंक निफ्टी भी आज फ्लैट ही बंद हुआ।
कच्चे तेल की कीमतों में जोरदार उछाल का निगेटिव असर आयल मार्केटिंग कंपनियों पर देखने को मिला। एचपीसीएल में जहां 3 फीसदी से ज्यादा कि गिरावट आई है, वहीं आईओसी भी लाल निशान में ही बंद हुआ।
उधर मेटल शेयरों में आज जोरदार खरीदारी देखने को मिली। टाटा स्टील, वेदांता, हिंडाल्को और सेल जैसी मेटल कंपनियों में आज 2 से 4 फीसदी तक मजबूती आई है। दरअसल अमेरिका और चीन के बीच चल रहे ट्रेड वॉर पर फिलहाल सुलह होने से मेटल शेयरों की चमक बढ़ी है।
आज के कारोबार में इंडियाबुल्स हाउसिंग, यस बैंक, एचयूएल और गेल में सबसे ज्यादा बढ़त देखने को मिली। वहीं, सन फार्मा, एमएंडएम, यूपीएल और एचपीसीएल में सबसे ज्यादा कमजोरी देखने को मिली।
आज के कारोबार में बीएसई का 30 शेयरों वाला प्रमुख इंडेक्स सेंसेक्स 46.70 अंक यानि 0.13 फीसदी की बढ़त के साथ 36241 के स्तर पर बंद हुआ है। वहीं एनएसई का 50 शेयरों वाला प्रमुख इंडेक्स निफ्टी 7 अंक यानि 0.06 फीसदी की बढ़त के साथ 10883.75 के स्तर पर बंद हुआ है।